April | 2020 | penpunt
Die trourok teen die kas
Gewilde skrywer, Didi Potgieter, het haar lesers genooi om saam met haar die gewilde Romanza reeks oor die wel en weë en afstammelinge van die Parkers te herbesoek. Dit het natuurlik alles begin by Robert en Imke, maar dit is Didi se storie om te vertel. Die storievonk was 'n skildery van 'n trourok teen 'n kas, vandaar Didi se uitnodiging om ons trourokstories te deel.
My foto is nuut, maar my rok is meer as veertig jaar oud. Sopas aan die einde van Maart daardie groot mylpaal bereik. Ek dink nie daar was destyds so 'n foto geneem nie. Dit was voor die moderne kreatiewe fotograwe skoene, juwele, grimering en alles wat die dag inkleur, afgeneem het.
Ek het in my vroeë twintigs deur 'n fase gegaan waar ek redelik uitgesproke was oor die feit dat ek nooit wou trou nie. Op 'n dag het ek 'n foto van Karin Roos uit 'n tydskrif geskeur en in 'n lessenaarlaai gegooi. Toe my wederhelf my idee oor trou omver kom gooi het, het ek naarstigtiglik na die foto gesoek, gevind, en my ma gevra of sy so 'n rok vir my kon maak.
'n Paar bruidswinkels later, het ons besef dat ons die meters kant nie sou kon bekostig nie. 'n Laaste stop gemaak by 'n materiaalwinkel in Eastgate, en die kant daar spotgoedkoop gekry. Ek dink die pildooshoedjie met sluier wat vir my gemaak is, was duurder as my rok!
Die rok sal seker saam met my ouetehuis toe, want die herinneringe wat daaraan kleef, is te kosbaar om te laat gaan.
Op soek na 'n singende orgidee
Lola is 'n ysbeer wat in die Noordpool woon saam met Oupa Arrie. Sy is ook 'n avontuurlustige verkenner wat summier besluit om die lang reis na die Amasonewoud aan te durf, om vir haar oupa 'n singende origidee te gaan soek. Dit is 'n heerlike fantasie wat kleintjies vasgenael sal hou, want die pragtige illustrasies maak die storie lewend en opwindend.
Dit lewer ook 'n paar leersame feite op: daar bestaan werklik blomme in die dennebome in Peru wat pragtige geluide maak om kolibries te lok ten einde hulle stuifmeel te versprei. Dan is daar ook drie kort biografieë oor beroemde plantsoekers.
Die boek is oorspronklik in Engels uitgegee deur die skrywer Sharon Rentta, en suksesvol in Afrikaans vertaal deur Jaco Jacobs.
As jy van moord droom is 'n boek van eerstes in 'n paar opsigte. Dit was die eerste virtuele boekbekendstelling geïnisieer deur die Facebookblad Boekemakranka sedert Suid-Afrikaners deur 'n dodelike virus in hulle huise gekluister word. Dit is die eerste huishoudelike noir boek van die bekroonde skrywer en digter, Deborah Steinmair. Dit is ook my eerste kennismaking met hierdie skrywer. Ek het die boek dus met groot a fwagting begin lees, maar sonder 'n verwysingsraamwerk van vorige boeke.
Die afwisseling tussen Erin se gesprekke met Bert en die storielyn wat begin op die aand wat Albertina January Erin se deurklokkie lui, lei die leser op interessante wyse deur die lewens van die rolspelers. Tewens, dit word so goed gedoen, dat die skeiding tussen werklikheid en droom soms heeltemal vervaag. Die skokkende effek wat die verlies van 'n kind het, word byna oorskadu deur die mallemeule van gebeure wat gesneller word wanneer 'n komplekse, beskadigde kind na twintig jaar weer voor jou deur staan. Die storie word gedryf deur die intense emosies wat die onderskeie karakters beleef. Die gruwel van kinderhandel en misbruik, is soos 'n hou op die krop van jou maag en daar is geen versagtende omstandighede soos maklike vergifnis of herstel nie.
Hoewel Erin nie die tipiese moederfiguur was nie en die band tussen Maryna en Bert aanvanklik sterker was, kom daar 'n ander sy van moederskap na vore wanneer Maryna terugkom. Op bl. 102 word Erin se beskermingsdrang goed opgesom: "Niemand sal haar kind weer te na kom nie. Ooit nie. Sy sweer. Sy stap bo-oor woede en kommer, sy bly een tree voor waansin."
Ek sal hierdie boek, soos Anschen Conradie altoos sê, saamneem ouetehuis toe, want ek voel dat ek die boek 'n onreg aangedoen het deur dit hortend te lees. Te onderbroke, omdat die inperking vir my minder vrye tyd laat as voorheen, en dan ook die feit dat ek, soos baie ander al getuig het, skielik moeiliker lees as gewoonlik. Dit verdien om weer gelees te word, met aandag, om die omvang van die skryfvernuf na behore te waardeer.
Koop EBoek hier
Koop papierboek hier
Wrewel of skuldgevoelens?
Die tuinhulp wat ons getrou gehelp het sedert ons in 1984 vir die eerste maal 'n huis betrek het en 'n tuin moes aanlê, het 'n jaar of drie gelede besluit dat Gauteng hom nie langer aan die lewe gaan hou nie en is weg na sy vrou en huis. Sederdien sukkel my man met 'n bietjie hulp wat byna nie Engels kan verstaan nie, om te help met basiese tuintake soos bossies uithaal. Of die nutsman wat 'n dak kan her stel, maar rof is met 'n tuin!
Toe word ons ingeperk en daardie hulp is van die baan. Dit is waar my vreemde verhouding met die Daisy Grubber vandaan kom. Terwyl ek bossies uithaal, het ek oorgenoeg tyd om te dink. Dit is geil teelaarde vir interessante gedagtes.
Was dit vir my man 'n ontnugtering toe hy besef dat sy vrou nie sy ma en twee susters se liefde vir tuinmaak deel nie? Voel hy wrewelrig daaroor of teleurgesteld? Ekself worstel al jare met skuldgevoelens daaroor, maar behalwe vir 'n paar geleenthede waar ek uit nood 'n grassnyer getakel het, takke weggedra het of hand bygesit het by ander spesifieke take, het ek die tuin grootliks vermy.
Nou wonder ek, wat weeg die swaarste: wrewel of skuldgevoelens?
Stories uit Afrika vir kinders
Stories oor diere bly maar gunstelinge by kinders, veral as dit met oorgawe en entoesiasme voorgelees word. Hasie, hoekom is jou stert so kort, en ander stories uit Afrika, leen hom perfek daartoe. Dit is 'n bundel met veertien verhale wat allerlei vrae beantwoord, soos hoe Leeu koning van die Kalahari geword het en waarom Hiëna 'n hinkstappie het. Die kinders gaan hoor waarom die son in die lug hang en waar waterslange verdaan kom, om maar 'n paar te noem.
Diegene van my generasie, dit is nou die oupa's en ouma's wat deesdae al vir kleinkinders voorlees, gaan 'n goeie skoot nostalgie beleef wanneer jy die erkennings lees. Wie onthou dan nie hoe jy self uit Goue Lint, my storie begint en Stories vir die vaak voorgelees het vir jou kinders nie. Daar is van daardie ou-ou gunstelinge weer in hierdie nuwe bundel opgeneem. Vars illustrasies deur Chris Venter komplimenteer die verhale. Die lekker leesbare lettertipe is vriendelik op die voorleser se oë.
Die boek word uitgegee deur Tafelberg.
Met die onsigbare gevaar wat ons denke en ons bewegings oorheers, het ek die Internasionale Kinderboekdag heeltemal misgeloop, was dit nie dat ek Izak de Vries se plasing op Instagram gesien het nie. Dit is natuurlik jaarliks op 2 April, die geboortedag van Hans Christian Anderson.
In Afrikaans het ons 'n bekroonde kinderboekskrywer van formaat in die persoon van Leon de Villiers. Die lekker dik bundel met vyftien verhale, dra die eg-Afrikaanse titel van Maroelaboomstories. Dit is oorspronklik in 2005 uitgegee en die derde uitgawe is tans op die rakke. Die illustrasies vir die 2020 uitgawe is uitstekend gedoen deur Linki Lutz, en die boek is spoggerig met 136 glansbladsye met volkleur, volblad illustrasies.
Elke aand teen skemer, lui die storie, vergader 'n trop bobbejane in die maroelaboom, gereed vir 'n storie. Oompie Langasem is die heel oudste en vertel gewoonlik die eerste storie. Daar is heerlike stories, van ystervarke, bere, buffels, kameelperde en seekoeie, om maar 'n paar te noem.
Omdat kinders as 'n reël 'n storie male sonder tal sal wil aanhoor, gaan ek myself daarvan weerhou om elke storie vooraf te lees, want wanneer ek weer saam met my kleinkinders kan kuier, gaan ek verseker baie moet lees. Nuuskierigheid noop my egter om te gaan lees oor twee aspirant jagwildehonde, Bekvol en Volspoed, wat deur Dubbeldruk Luislang bedrieg word omdat hulle te goedgelowig is.
Een van die uitstaande kenmerke is die beskrywende name wat aan die diere in die stories gegee word. Hoe oulik is Skrillie Lawaaibesie en Veeltrap Duisendpoot? Die name op sigself kan 'n leergeleentheid wees met kleuters.
Maroelaboomstories word deur Lapa uitgegee, en sal 'n wonderlike geskenk wees vir 'n jong maat wat graag na stories luister.
Word slim met Wo(o)rd slim
Jaco Jacobs se nuwe aktiwiteitsboek word bemark as woordspeletjies vir kinders, maar ek dink dit bied selfs vir ouers wat dalk gaan saamwerk, lekker afleiding. Agt en veertig bladsye vol van uitdagende woordspeletjies, en gelukkig ook die oplossings vir dié van ons wat regtig vasbrand!
Die immergewilde blokkiesraaisels is daar, maar met interessante temas soos Trots Suid-Afrikaans, Ruimteraai en Soogdier-slim. Daar is versteekte woorde en 'n kriptogram wat lyk asof dit jou 'n tydjie gaan besig hou.
Die skrywer gee 'n goeie wenk: werk in potlood met 'n uitveër byderhand vir foute herstel, of sodat 'n ander gesinslid dalk ook self die aktiwiteit kan doen as julle nie die luukse het van elk 'n eie boek nie.